VAINIŲ RŪMAI VILNIUJE, DOMINIKONŲ IR STIKLIŲ GATVĖSE

**Restauratorius Robertas Zilinskas, UAB „Atodangos“**

Pastatą Dominikonų ir Stiklių gatvėse, žinomą kaip Pociejų rūmai, teisingiau vadinti Vainių rūmais, nes Vainių giminė juos sukūrė ir valdė ilgiau negu Pociejai. Dar ilgiau juos valdė Umiastovskiai, bet tai jau nebebuvo rūmai.

**Tyrimai**

1962 archyviškai ir natūroje tyrinėtas Vilniaus senamiesčio 35-asis kvartalas, kuriame yra rūmų kompleksas.

1969 atlikti kvartalo istorijos tyrimai.

2000 natūroje tyrinėta dalis rūmų antro aukšto.

2001 atlikti rūmų istorijos tyrimai.

2018 – 2020 metais buvo atlikti rūmų architektūros, polichromijos ir archeologiniai tyrimai.

**Seniausias radinys**

Ankstyviausias radinys sklype yra archeologo Ato Žvirblio 2020 surastas plokščias akmuo, ant kurio piemenys, laukininkai ar medžiotojai kūrendavo ugnį, kad galėtų pasišildyti ir pasigaminti karšto maisto, kai čia dar nebuvo miesto.

**Seniausias užstatymas**

Du gotiškai sumūryti namai galais į Dominikonų gatvę, kaip įprasta XV šmt, buvo pastatyti ir dabartinių rūmų teritorijoje. Nėra žinoma, kada tiksliai namai buvo pastatyti ir kas buvo jų statytojais. Iš tyrimų matoma, koks buvo jų ilgis ir plotis. Yra išlikę pirminiai abiejų namų rūsių skliautai, švieslangių angos, laiptinės.

Rytinio namo išorinė rūsio laiptinė vedė į jį statmenai iš kiemo. Antra laiptinė iš rūsio į antžemines patalpas ėjo pastato vidumi, jo sienose. Pirmame dabartinių rūmų aukšte rytinio namo galiniame kiemo fasade atrasta dekoratyvinių nišų ir kontraforso žymių. Šio fasado mūro fragmentai su nišų arkomis dabar eksponuojami interjere.

Namo valdos riba nuo Dominikonų gatvės buvo nutolusi mažiau, negu dabartinis sklypo vidurys. Archeologai toje vietoje atkasė posesijos mūrinės sienos pamatą.

**Dar vienas ankstyvas pastatas**

Už šios sienos buvo trečias sklypas, statmenas pirmiesiems, išeinantis į Stiklių gatvę. Jame seniausias mūrinis darinys yra apie XVI šmt vidurio rūsys, statmenas Stiklių gatvei, bet jos nesiekiantis, su dviem švieslangiais į šiaurės vakarus ir vienu į pietryčius. Jis veikiausiai yra Žygimanto Augusto laikmečio, 1549 sunorminusio plytų dydį Lenkijoje, ir po 1569 Liublino unijos kurį laiką 3x6x12 colių buvusį vieningą visoje Abiejų Tautų Respublikoje.

**Rūmų valda**

Pirmąkart raštiškai namas dabartinių rūmų vietoje paminėtas 1600 apibūdintas kaip didelis namas, todėl tikėtina, kad į vieną valdą jau buvo apjungti abu namai, stovėję palei Dominikonų gatvę.

Jis buvo maždaug tokio pat aukščio, kaip dabar, tačiau gatvės fasadas buvo lygus, visas ištapytas baltame fone juodai optiškai sudarant rustavimo iliuziją. Vartai įvažiuoti į kiemą buvo kairiau dabartinių ir kitokios formos – su pusės apskritimo arka. Kitos fasado angos buvo maždaug dabartinėse vietose, tik angokraščiai iš vidaus buvo užapvalinti ir papuošti augaline tapyba. Langų sąramos iš vidaus buvo arkinės, su aukštomis pakylomis, ištapytos, kaip ir angokraščiai, o iš lauko pleištinės, ištapytos iliuziškai vaizduojant akmeninius sąramų blokus.

Sklypas nuo Dominikonų gatvės tęsėsi kaip ir iki tol – mažiau, kaip iki dabartinio sklypo vidurio.

Nors 1597 Eustachijus Valavičius, pirmasis raštiškai minimas namo Dominikonų gatvėje savininkas, dar buvo tik eilinis kunigas, 1604 dar tebestudijavo katalikiškame Leuveno, tuo metu priklausiusio Prancūzijai, universitete, 1605 – Paduvos ir Romos universitetuose, bet nuo 1599 jau buvo Lietuvos dvasiniu referentu. Tai gana aukštos LDK kanclerio dvasinio patarėjo pareigos, todėl manytina, kad jos Valavičiui leido ar netgi jį įpareigojo atitinkamai įsikurti.

Bestudijuodamas Italijoje, Valavičius, matyt, apsikrėtė tenykšte cinquecento estetika, kaip ją vadina italai. Italijoje tada dar tebevyravo tai, ką Giorgio Vasari savo 1550 parašytame žymiausių tapytojų, skulptorių ir architektų gyvenimų aprašyme „Le Vite“, pavadino „maniera moderna“, stilius, kurį, ilgainiui imtas vadinti tiesiog manierizmu.

1612 Valavičius pardavė namą Vilniaus karališkajam auksakaliui Mykolui Bretšneideriui.

Prėjus trejiems metams po to, kai referentas Valavičius savo namą pardavė auksakaliui, jis tapo Lietuvos pakancleriu, tuo pačiu veikiausiai turėjo tapti ir Respublikos senatoriumi, nes automatiškai senatoriais ar pretendentais į senatorius tapdavo ne jaunesni, kaip 25 metų pakancleriai, kancleriai, vyskupai, kaštelionai, vaivados. Po metų, 1616 tapęs Vilniaus vyskupu, kartu turėjo tapti aukščiausio rango senatoriumi, kurį galėjo turėti LDK atstovas.

Referento Valavičiaus namas, tapęs auksakalio namu, po jo mirties, 1636 aprašytas kaip miesto jurisdikai priklausęs Mykolo Bretšneiderio našlės mūrnamis (kamienica). Jis aprašytas kaip neturintis daug patalpų, matyt, buvo nukentėjęs 1610 mieto gaisre. Kiemo gale, šalia aptiktų maždaug XVII šmt pradžios pamatų archeologai rado taip pat metalurgijos veiklos žymių, kurias, matyt, ir paliko auksakalys.

**Vainių giminė**

Nauju mūrinio namo šeimininku 1668 įvardytas Vitebsko vaiskis, Vilniaus pavaivadaitis, Braclavo seniūnas Aleksandras Jasienieckis Woyna (1535-1595). Pavaivadaitis priklausė iš rusėniškų kraštų kilusiai stačiatikių giminei, kuri save kildino iš lietuvių. Tiksliau, Jasienieckiai - iš Vitebsko kilę bajorai, kurie ten jie vadinosi Rameikomis, Vijūko Kojelavičiaus teigimu – kunigaikštiškos kilmės. Arčiau Vilniaus jie atsidūrė už nuopelnus savo senjorams kunigaikščiams Ostrogiškiams gavę Jasienieco dvarą Naugarduko paviete. Nuo tada ėmė vadintis Jasienieckiais.

Priešvardį „Woyno“ ar „Boинo“, Boйнo“, „Biйнo“ be Jasienieckių buvo prisidėjusios dar mažiausiai dvi su jais nesusijusios iš rusėniškų kraštų kilusios giminės: Oranskiai ir Grinčinai, ėmusios save kildinti iš Polocko kunigaikščio Vainiaus, kurį 1315 tam paskyrė jo brolis Gediminas.

**Rūmų pradžia**

Rūmai, tokie, kaip buvo atskleisti ištyrus juos natūroje, atitinka aprašymą ir rezidencinio pastato požymius. 1698 rašoma, kad kitas Vainiaus namas stovi priešais rūmų galinius vartus, vadinasi, vartai buvo dveji. Kitas namas priešais juos – tai tas pats atskirai arčiau Stiklių gatvės stovėjęs XVI šmt pastatas, prijungtas prie komplekso, vėliau rekonstruotas pratęsiant jį iki pat Stiklių gatvės ir pietrytinės valdos ribos, panaudotas kaip rūmų oficina. Dar tebestovėjo tvora tarp Valavičiaus apjungtosios valdos ir valdos palei Stiklių gatvę. Vainių į rūmus rekonstruotas namas palei valdos šiaurės rytų ribą baigiasi tiksliai ties tvora, skirusia valdos dalį palei Dominikonų gatvę nuo valdos dalies palei Stiklių gatvę. Rūmų pietvakarių fligelis už šios ribos, siekiantis Stiklių gatvę - ūkinis, su arklidėmis pirmame aukšte, didele virtuve už jų link Stiklių gatvės, kuklesne fasadų puošyba. Reljefas ties abu kiemus skirusia tvora staigiai ties ja keitėsi, o visiškai išlygintas buvo tik 1938.

Valavičiaus apie 1600 apjungto namo tūrinė/erdvinė kompozicija natūros tyrimais nebeatsekama, vadinasi, visiškai pasikeitė iki 1698 pastatui tampant rūmais.

1655 metų rugpjūčio 8 dieną namas galėjo nukentėti nuo maskolių antpuolio, todėl pareikalavo jo rekonstrukcijos. Kieme archeologų atrastas akmeninis sviedinys gali būti likęs nuo šio karo.

Iš iš natūros tyrimų matoma, kad namas virto rūmais palaipsniui, gali būti, kad tai truko visus tris dešimtmečius nuo 1668 iki 1698 metų. Iš Valavičiaus laikų atkeliavęs Dominikonų gatvės fasadas buvo sveikiausias ir labiausiai tinkamas komplekso koncepcijai, tačiau plokščias. Todėl plastinė puošyba ant jo buvo uždėta mažai naudojant mūrą ir mažai ją surišant su ankstesniu mūru. Tokia pat puošyba kiemo fasaduose sumūryta kartu su sienomis ir aptinkuota, todėl daug geriau išliko.

**Architektūra**

Rūmų architektūroje labai akivaizdi Italijos įtaka, ne tik detalėse ir fasadų kompozicijoje, bet ir dėl atvirų arkadų gausos. Kieme atrastos trys atviros arkos, bet labiausiai drąsus ir mūsų klimatui nebūdingas dalykas yra atviros arkados abipus pagrindinių vartų, po antruoju rūmų aukštu.

Arkadas versti patalpomis imta labai greitai, bet tas užtruko ilgai: kiemo šiaurės rytų fligelyje arkada užmūryta dar XVII šmt, panašiu metu patalpa paversta ir atvira sargybinė į pietvakarius nuo tarpuvartės. Sargybinės dalis į šiaurės rytus nuo tarpuvartės buvo kartu ir atvira laiptinė, kuri, XVIII šmt ir šią sargybinę pavertus patalpa, liko atvira dar bent iki XIX šmt galo. Virš arkados po Dominikonų gatvės korpusu, kuris ilgai buvo vienos patalpos pločio, buvusi lodžija XVIII šmt antrame aukšte uždengta stogu ir arkada, kuri po to dar ilgą laiką buvo atvira. Betvarkant rūmus 2020 metais, pietvakarių sargybinė vėl tapo atverta.

Labai drąsiai ir mums neįprastai buvo išspręstos fasadų spalvos, tiksliau – jų nebuvimas, nes rūmai iškart buvo nudažyti juodai. Fasadais norėta imituoti prabangų natūralų akmenį. Jų plokštumos buvo nutinkuotos šiurkščiai, sudarant tąšyto akmens įspūdį, o angų apvadai, karnizai ir langų sandrikai – itin lygiai, sudarant poliruoto akmens įspūdį. Bet visai netrukus fasadų plokštumos tarp piliastrų, karnizų, angų apvadų ir sandrikų buvo perdažytos šviesiau, imituojant šviesiai pilką akmenį, o nišos – Venecijos raudona spalva ir fasadai papuošti papildomais daržovių girliandas vaizduojančius lipdiniais, simbolizuojančiais šeiminikų vaišingumą.

Šeimininkai iš tiesų buvo vaišingi, nes patalpose, kuriose 1906 metais įsikūrė garsusis Marijos Šlapelienės lietuviškas knygynas, jau apie XVII šmt galą įrengta papildoma didelė virtuvė, o rekonstruojant rūmus XVIII šmt, įrengtos dar dvi virtuvės, į vieną iš jų perkeliant įrengtąją būsimajame knygyne. Seniausioji rūmų virtuvė kiemo gale ypatingai įspūdinga ir gerai išlikusi.

**Paveldėtoja**

Neaišku, koks giminystės ryšys yra tarp Aleksandro ir rūmus paveldėjusios Teresės, nes jis dukterų neturėjo.

Teresė Vainiūtė, gimusi 1695 Bratslave, Ukrainoje, rūmus paveldėjo 1700, po to ištekėjo už Konstantino Benedikto Bžostovskio, su juo turėjo vaikus: Mykolą, Adomą ir Antoniną. Nuo 1715 Bžostovskis tapo Mstislavlio kaštelionu, o automatiškai - ir senatoriumi ar bent pretendentu į senatorius.

Teresė Vainiūtė - Bžostovskienė už Aleksandro Pociejaus ištekėjo 1720 m (ar po 1722.11.12).

Mirė Teresė 1743, 1747 ar 1748 metais, palikusi Aleksandrui Pociejui vaikus Liudviką, Leonardą, Karoliną, Aną ir rūmus Dominikonų gatvėje. Vadinasi, iki to laiko rūmai vis dar tebebuvo Vainių giminės atstovės nuosavybė. Todėl Vilniaus miesto plane, 1737 nubraižytame Prūsijos karo inžinieriaus Johano Georgo Maksimilijamo fon Fiurstenhofo, rūmai vis dar eksplikuoti kaip Vainių rūmai (Woyninsche Palais).

**Pociejų rūmai**

Pociejai nėra Pacų giminės atšaka, kaip kartais manoma, vien todėl, kad jų pavardė yra senesnė už Pacų. Pacai yra lietuviškos kilmės, kilę iš Gardino apylinkių katalikai, vienu metu susidomėje reformacija, tikra jų pavardė – Kimantai.

Rusėnų stačiatikių Pociejų, vėliau tapusių unitais, pirmtakas Tiška iš Kazimiero Jogailaičio už karo tarnybą gavo kaimų Kameneco valsčiuje, į šiaurę nuo Brastos, ir ten įsikūrė. Iš jo vaikaičio Levo Patejevičiaus tėvavardžio ir kilo Pociejų pavardė.

Levo proprovaikaitis Aleksandras, vesdamas Teresę Vainiūtę – Bžostovskienę 1620 ar 1622 metais tada dar neturėjo valstybinių pareigų. 1739 jis tapo Vitebsko, 1740 – Trakų kaštelionu, 1742 – Trakų vaivada. Turėjo ir kitų svarbių pareigų, bet šios trys kartu reiškė ir vietą Respublikos senate. Rūmus jis paveldėjo po žmonos mirties: 1743, 1747 ar 1748 metais, ir tik nuo tada juos galima vadinti Pociejų rūmais.

**Rekonstrukcija po gaisro**

Komplekso teritorijoje archeologai rado labai ryškius 1748 miesto gaisro pėdsakus, gulinčius ant riedulių grindinių, kurie gali būti ir XVII šimtmečio. Po gaisro rūmai rekonstruoti mažai keičiant išorę. Žymiausias išorinis pokytis yra atvira arkada, sumūryta antrame Dominikonų gatvės korpuso aukšte, virš XVII šmt arkados ir lodžijos. Arkada uždengta bendru stogu su pastatu, kurio ankstesnio karnizo liekanos matomos pastogėje virš arkados skliautų.

Aprašinėjant rūmus būta bandymų arkadą ir visą rūmų XVIII šmt rekonstrukciją kelti į šimtmečio galą, bet natūroje matoma tik viena XVIII šmt viso komplekso rekonstrukcija, tai natūralu manyti, kad ji padaryta iškart po gaisro, nes buvo pakeistos visos stogų konstrukcijos. Nedidelis XVIII šmt puošybos kiekis atrastas apie langus, kurių XVII šmt arkinė sąramos buvo tiesinamos. Antrame aukšte per Pociejų rekonstrukciją suformuotas iki šiol vyraujantis patalpų išplanavimas, sumūryta dauguma XVIII šmt būdingos proporcijos vidaus durų angų. Įrengta dabartinė paradinė laiptinė, kuri ilgą laiką buvo atvira, neturėjo lauko durų. Pirmame aukšte įrengtos dvejos virtuvės, kurių vienos įspūdingas dūmtraukis dalinai išlikęs.

Kada tiksliai rekonstruotas atskirai stovėjęs ūkinis pastatas ar oficina, nežinoma. 1748 gaisro pelenai guli jau prie išplėsto XVI šmt pastato pamatų, vadinasi, jis rekonstruotas iki gaisro, gal net ir XVII šmt. Nežinoma taip pat, ar 1762 jame buvo įrengtas bravoras, kaip buvo planuota padaryti pagal sutartį su dominikonais, matyt, dėl vandens tiekimo, kurį šioje miesto pusėje broliai monopolizavo. Betyrinėjant tik sužinota, kad oficina turėjo dar vieną apvalią laiptinę. Dabartinis apvalios laiptinės priestatas ją atkartoja, gal netgi buvo trumpas laikotarpis XIX šmt gale ar XX pradžioje, kai oficina turėjo dvejas tokias laiptines ir atrodė kaip XVI šmt užmiesčio pilaitė, kokios yra stovėjusios Vilniaus priemiesčiuose: Rokantiškėse, Pilaitėje ir kitur Lietuvoje: Siesikuose, Leonpolyje, Norviliškėse. Senesnysis laiptinės priestatas nugriautas statant dabartinį priestatą tarp rūmų ir oficinos palei Stiklių gatvę. Tai buvo paskutinis mūrinis statinys komplekse, pastatytas iki 1906, pavertęs kompleksą vienu pastatu ir taip galutinai suardęs jo XVII šmt tūrinę/erdvinę kompoziciją.

**Mūsų laikus pasiekęs vaizdas**

2020 atskleista rūmų išvaizda labiausiai atspindi dviejų ilgiausiai juos valdžiusių savininkų istorinius laikotarpius: Vainių laikotarpį, kai rūmai buvo labiausiai išpuošti ir spalvingi bei Umiastovskių XX šmt pradžios laikotarpį, kai rūmų architektūra buvo supaprastinta, o pats pastatas pritaikytas nuomai.

Negali Umiastovskiams prikišti tik vardan didesnio pelno iš nuomojamo turto aklai profanavus rūmų kompleksą dėl dviejų prižasčių.

Pirma, feodalinę santvarką pakeitė kapitalizmas, tokios miesto rezidencijos tapo anachronizmu, ir pats grafo titulu didžiavęsis šeimininkas Kazimieras Umiastovskis ėmė tenkintis tik vienu iš butų, tiesa, didžiausiu name. Kitą didelį dekoruotą butą su veidrodžiais nuomavosi kunigaikštis Radvila.

Antra, tarp rūmų ir oficinos kiemo gilumoje nuolat stovėdavo mediniai ūkiniai statiniai, arklidės. Medinis priestatas su mūriniu gatvės fasadu buvo vis pastatomas ir tarpe palei Stiklių gatvę, todėl savaip teisinga juos buvo vienąkart perstatyti iš patvaresnės, solidesnės ir atsparesnės ugniai medžiagos. Priestatas su arklidėmis kieme tarp rūmų ir oficinos pastatytas pagarbiai atkartojant rūmų architektūrą, o priestatas palei Stiklių gatvę atkartojo santūresnę oficinos architektūrą.

Įdomu, kad ir po rūmų perdažymo monochromiškai ryškios Vainių laikmečio spalvos buvo vis atrandamos ir atkartojamos. Paskutinis tą padarė architektas Antanas Kunigėlis rekonstruodamas rūmus 1973, patyręs dėl neįprastų spalvų derinio paveldosaugos valdininkų pasmerkimą.

**Senatoriai**

Dominikonų gatvė miestiečių kartais buvo vadinama Senatorių gatve, dėl to, kad joje ir jos tęsiniuose - Trakų ir šv. Jono gatvėse,- buvo daug žymiausių miesto aristokratų tikrai neeilinių rezidencijų. Patys Vainių rūmai taip pat tiesiogiai susiję Respublikos senatorių lygmens asmenimis. Eustachijus Valavičius įgijo senatoriaus rangą, kai namą tuo metu jau buvo pardavęs, Konstantinas Benediktas Bžostovskis, juose yra gyvenęs, nors rūmai jam ir nepriklausė, o Aleksandras Pociejus, kurį laiką pagyvenęs rūmuose, vėliau tapo jų šeimininku.